સંતરામ મહારાજમાં અપાર શ્રદ્ધા ધરાવનાર સ્વર્ગસ્થ છતાં હૃદયસ્થ પૂ. ઇન્દુકાકા (ઇપ્કોવાળા) ‘જય મહારાજ’નું નામ પડે ને કરોડો રૂપિયા દાન કરતાં નથી અચકાતા કે નથી ખચકાતા, તો તેમના કુળદીપક દેવાંગભાઈ પટેલ (ઈપ્કોવાળા) પણ ‘જય મહારાજ’ અને અષ્ટમ્ બ્રહ્મલીન મહંત પ. પૂ. નારાયણદાસજી મહારાજમાં અપાર શ્રદ્ધા ધરાવતા હોવાથી સેવાભાવી સંસ્થા કે વ્યક્તિને માતબર દાન પ્રતિવર્ષ કરતાં કોઈ દિવસ પીછેહઠ કરી નથી. જે જય મહારાજમાં રહેલી શ્રદ્ધાનું પ્રતીક જ છે ને! આવા તો એક નહિ, અનેક ભક્તો છે જે ‘જય મહારાજ’નું નામ પડે તો કોઇ પણ કાર્ય કરવા ખડેપગે તૈયાર થઈ જાય છે. ‘જય મહારાજ’નો નાદ થતાં જ જાણે સંતરામના ભક્તોમાં એક નવી શક્તિનો સંચાર થાય છે, મનમાં ઉત્પન્ન થતાં ચિંતાનાં વમળો શાંત થઇ જાય છે, મનમાં એક સુખદ અનુભૂતિનો અહેસાસ થાય છે, જે આ જપની જ તાકાત છે ને!